**Ebtehadž Navai** (perz. ابتهاج نوایی; Borudžen, 1965. – ), iransko-hrvatski stomatolog i prevoditelj s i na perzijski jezik.

Biografija
----------

Rođen je u 1965. godine u Borudženu, iranskom gradu u pokrajini Čahar-Mahal i Bahtijari, a srednju školu završio je u Isfahanu. Potom seli u SR Hrvatsku i u Zagrebu živi od 1987. godine. Na Stomatološkom fakultetu Sveučilišta u Zagrebu završio je stomatologiju i specijalistički studij ortodoncije. U struci radi od 1998. kao specijalist ortodont i član je Hrvatskog ortodontskog društva (HOD) i Hrvatskog društva ortodonata (HDO).

Također se bavi književnim prevođenjem s perzijskog, kao i prevođenem na perzijski jezik. Član je Društva hrvatskih književnih prevodilaca (DHKP), predsjednik Hrvatsko-iranskog društva *Irandustan* te vanjski suradnik i savjetnik Hrvatske radiotelevizije (HRT) za prevođenje filmova i dokumentaraca. Do kasnih 2010-ih za HRT je preveo 23 filma. Godine 1995. objavio je *Perzijsko-hrvatski rječnik*, izdan od strane Iranskog kulturnog centra pri veleposlanstvu I.R. Iran u Zagrebu, koji je rezidanja dobio 1998, 2000. i 2004. godine. Prvi značajniji prijevod mu je dvojezična zbirka *Žubor vode*, izbor pjesama Sohraba Sepehrija, objavljena 2005. i reizdana 2023. godine.

U suradnji sa suprugom Azrom Abadžić Navaey i Ervinom Jahićem, godine 2009. preveo je i uredio *Budi biser, biser budi*, antologiju perzijske poezije od 10. stoljeća do današnjih dana. Sa 160 pjesama osamdeset autora, uključujući Rumija, Hafiza, Firdusija, Sadija, Nizamija, Džamija, Sanaija, Šejha Bahaija i Mahsati, antologija je najobuhvatnija panorama perzijske poezije ikada predstavljena na nekom od južnoslavenskih jezika. Zbirka je svečano predstavljena 15. 6. 2010. u zagrebačkom Muzeju Mimara i godinu kasnije na 28. međunarodnom sajmu knjige u Teheranu nagrađena prvom nagradom za iranske studije i prevođenja perzijske književnosti na strane jezike. Drugo izdanje antologija je dobila 2012. godine.

Sredinom 2010-ih angažirao se i u prevođenju na perzijski jezik i u Iranu je objavio prijevode proznih djela Miljenka Jergovića i Danila Kiša. Jergovićev *Sarajevski Marlboro* objavljen je 2014. kao *Sarajevo va jek čah-e ab* (perz. سارایوو و یک چاه آب), a godinu kasnije i Kišova *Grobnica za Borisa Davidoviča* kao *Gurhanei baraje Boris Davidovič* (perz. گورخانه‌ای برای بوریس داویدویچ). Godine 2016. s Azrom je preveo svjetski popularnu iransku slikovnicu *Crna ribica* od Samada Behrangija, a dvije godine kasnije i slikovnicu *Atasaj* od Muhameda-Reze Jusefija. U 2016. izabran je među šesnaest najboljih prevoditelja u Hrvatskoj.

Godine 2018. na perzijski je preveo zbirku pjesama Enesa Kiševića, izdanu kao *Sepide ke sar zad* (perz. سپیده که سر زد), u doslovnom prijevodu *Netom pred svitanje*. Zbirka je predstavljena krajem godine u Firdusijevoj dvorani u Teheranu, u prisustvu režisera Asgara Farhadija i drugih istaknutih ličnosti. Godinu dana kasnije na perzijski je preveo i zbirku pjesama Drage Štambuka, u to vrijeme veleposlanika Hrvatske u Iranu, objavljenu pod naslovom *Damavand, az an suje darja* (perz. دماوند، از آن سوی دریا), dosl. *Damavand, s onu stranu mora*. Godine 2020. preveo je *Šumu Striborovu* i još tri pripovjetke iz zbirke *Priče iz davnine* od Ivane Brlić-Mažuranić, izdane u Iranu kao *Džangal-e izadbad va se kese digar* (perz. جنگل ایزدباد و سه قصه دیگر).

Suradnja s Kiševićem je nastavljena 2023. kada je uz njegov prepjev s perzijskog prevedena zbirka pjesama *Prije zimskog sna* od pjesnikinje Mejmanat Zolkadr Mirsadeki. Iste godine na perzijski je preveo zbirku *Antologija hrvatskog modernog pjesništva*, tiskanu u Teheranu.

Bibliografija
-------------

Prijevodi s perzijskog
* *Žubor vode* (2005), autor: Sohrab Sepehri, Zagreb: Prometej, ISBN 9789536460557
* *Budi biser, biser budi: antologija perzijskog pjesništva od 10. stoljeća do naših dana* (2009), Zagreb: VBZ, ISBN 9789533041810
* *Crna ribica* (2016), autor: Samad Behrangi, Zagreb: Znanje, ISBN 9789533433653
* *Atasaj* (2018), autor: Muhamed-Reza Jusefi, Zagreb: Knjiga u centru, ISBN 9789537514983
* *Prije zimskog sna* (2023), autor: Mejmanat Zolkadr Mirsadeki, Zagreb: Fraktura i Kolibri, ISBN 9789533586366

Prijevodi na perzijski
* *Sarajevo va jek čah-e ab [Sarajevski Marlboro]* (2014), autor: Miljenko Jergović, Teheran: Nika, ISBN 9786005906868
* *Gurhanei baraje Boris Davidovič [Grobnica za Borisa Davidoviča]* (2015), autor: Danilo Kiš, Teheran: Nika, ISBN 9786007567012
* *Sepide ke sar zad [Netom pred svitanje]* (2018), autor: Enes Kišević, Teheran: Šalan, ISBN 9786006169064
* *Damavand, az an suje darja [Damavand, s onu stranu mora]* (2019), autor: Drago Štambuk, Teheran: Šahab-e Sakeb, ISBN 9789646976566
* *Džangal-e izadbad va se kese digar [Priče iz davnine]* (2020), autorica: Ivana Brlić-Mažuranić, Teheran: Šahab-e Sakeb, ISBN 9789646976481
* *Golčin-e šer-e modern-e kroasi [Antologija hrvatskog modernog pjesništva]* (2023), Teheran: Fars, ISBN 9789647547123

Ostalo
* *Perzijsko-hrvatski rječnik* (1995), Zagreb: Iranski kulturni centar (IKC)
* *Hrvatsko-perzijski razgovorni priručnik* (2012), Zagreb: Dominović, ISBN 9789536006984

Vanjske veze
------------

* Dr. Ebtehaj Navaey, biografija na *Samobortodont*
* Ebtehadž Navai, biografija na *IranKetab*

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Ebtehadž Navai** |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 305674286
* ISNI: 0000 0004 2217 866X
* NSK: 000398644

 |